REPUBLIKA HRVATSKA

VUKOVARSKO-SRIJEMSKA ŽUPANIJA

GRAD OTOK

GRADONAČELNIK

KLASA: 611-04/25-01/01

URBROJ: 2196-3-02-25-1

Otok, 2. siječnja 2025.

Gradonačelnik Grada Otoka temeljem Članka 1. i 9.a Zakona o financiranju javnih potreba u kulturi („Narodne novine“ br. 47/90, 27/93 i 38/09), članka 20. Zakona o tehničkoj kulturi („Narodne novine“ br. 76/93, 11/94 i 38/09), Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge („Narodne novine“ br. 26/15), članka 39. Statuta Grada Otoka (Službeni vjesnik Vukovarsko-srijemske županije, broj 14/09, 4/13, 6/18 i Službeni vjesnik Grada Otoka, br. 2/20, 2/21, 3/21) i Pravilnika o financiranju programa i projekata od interesa za opće dobro koje provode udruge na području Grada Otoka, Klasa: 402-08/16-01/06, Urbroj: 2188/08-02/1-16-2 od 29. prosinca 2016. godine, objavljuje

JAVNI NATJEČAJ

za predlaganje Programa javnih potreba u kulturi i tehničkoj kulturi

Grada Otoka za 2025. godinu

I.

Javne potrebe u kulturi su programi, projekti, kulturne djelatnosti i manifestacije od interesa za Grad Otok koje Grad programom utvrdi kao svoje javne potrebe, a za koje se sredstva osiguravaju iz Proračuna Grada Otoka.

II.

Sukladno Zakonu o fiannciranju javnih potreba u kulturi, Zakonu o tehničkoj kulturi i kriterijima za vrednovanje programa u Program javnih potreba u kulturi za 2025. godinu uvrstit će se:

* Programi organizacija i manifestacija u kulturi od posebnog interesa za Grad Otok
* Programi udruga i drugih organizacija u kulturi i tehničkoj kulturi
* Programi muzejsko-galerijske i likovne djelatnosti
* Programi u području kazališne i glazbeno-scenske djelatnosti
* Programi knjižnične djelatnosti, izdavanja knjiga i časopisa u kulturi, te ostali programi u knjižnoj i nakladničkoj djelatnosti
* Znanstveno-istraživački skupovi i popratna izdanja na području kulture i tehničke kulture
* Programi filmske i audio-vizualne djelatnosti
* Programi koji promiču kulturu mladih i novih medijskih kultura
* Dramski, glazbeni, likovni i drugi programi s područja kulture
* Programi međugradske, međužupanijske, međuregionalne i međunarodne kulturne suradnje.

III.

Pravo podnošenja prijedloga za dodjelu sredstava iz Proračuna Grada Otoka za 2025. godinu imaju ustanove, udruge, građani i druge pravne osobe s različitim programima i projektima s područja kulture i tehničke kulture s područja grada Otoka.

Prijavu projekta ili programa na Natječaj može podnijeti udruga upisana u Registar udruga i Registar neprofitnih organizacija odnosno zaklada, ustanova ili druga pravna osoba čija temeljna svrha nije stjecanje dobiti te je kao takva i registrirana u odgovarajućem Registru.

Udruge moraju imati Statute usklađene sa Zakonom o udrugama („Narodne novine“ br. 74/14, 70/17, 98/19 i 151/22).

Svi prijavitelji svojim temeljnim aktima moraju biti opredijeljeni za obavljanje djelatnosti i aktivnosti koje su predmet financiranja te moraju promicati ciljeve i uvjerenja koja nisu protivna Ustavu i zakonu.

IV.

Ako predlagatelj ima više prijedloga programa/projekata, svaki prijavljuje na zasebnim obrascima. Sve pristigle prijedloge razmotrit će se prema kriterijima za vrednovanje pristiglih prijedloga opisanima u Uputama za prijavitelje dostupnima na mrežnim stranicama Grada Otoka: [www.otok.hr](http://www.otok.hr)

V.

Ukupno planirana vrijednost Natječaja je 13.000,00 eura.

Najmanji iznos financijskih sredstava koji se može prijaviti i ugovoriti po pojedinom programu/projektu je 150,00 eura, a najveći iznos po pojedinom progamu/projektu je 8.000,00 eura.

VI.

Uz prijavu na Natječaj potrebno je dostaviti:

1. Ispunjen obrazac opisa programa/projekta
2. Ispunjen obrazac proračuna programa/projekta
3. Potpisan obrazac Izjave da se protiv korisnika financiranja odnosno osobe ovlaštene za zastupanje udruge i voditelja programa/projekta ne vodi kazneni postupak i nije pravomoćno osuđen
4. Potpisan obrazac izjave o točnosti i istinitosti podataka
5. Potpisan obrazac izjave o nepostojanju dvostrukog financiranja
6. Potpisan obrazac izjave o partnerstvu.

Za svaki program/projekt potrebno je ispuniti zasebni obrazac.

Obrasci se ispunjavaju isključivo na računalu.

Sa predlagateljima čiji prijedlozi budu uvršteni u program javnih potreba u kulturi i tehničkoj kulturi Grada Otoka za 2025. godinu, sklopit će se Ugovor o korištenju sredstava za provedbu programa. Potpisane obrasce možete preuzeti na internetskoj stranici Grada Otoka: [www.otok.hr](http://www.otok.hr)

Prijedlozi programa/projekata pripremljeni u skladu s ovim Natječajem dostavljaju se osobno ili poštom na adresu: Grad Otok, Program javnih potreba u kulturi i tehničkoj kulturi za 2025. godinu, Trg kralja Tomislava 6/A, 32252 Otok.

VII.

Rok za podnošenje prijava je 30 dana od dana objave natječaja.

Nepravovremeni i nepotpuni prijedlozi kao i prijedlozi koji ne sadrže svu potrebnu dokumentaciju neće se razmatrati.

Prijavitelji čiji programi nisu zadovoljili uvjete formalne provjere te prijavitelji čiji programi nisu odabrani za financiranje mogu u roku od 8 dana od dana primitka pisane obavijesti o tome, podnijeti prigovor. Razlozi i način podnošenja prigovora navedeni su u Uputama za prijavitelje koje su objavljene na internetskoj stranici Grada Otoka: [www.otok.hr](http://www.otok.hr)

Sva pitanja vezana uz ovaj Javni natječaj mogu se postaviti slanjem upita na mail: [info@otok.hr](mailto:info@otok.hr) ili na mob: 091/621-0682.